**Forslag til retningslinjer for bruk av politiattest (barneomsorgsattest)**

**- vedtas lokalt.**

***Lovbestemte kirkelige organer i Den norske kirke anbefales å fastsette følgende lokale regler/retningslinjer for bruk av politiattest (barneomsorgsattest) i egen virksomhet:***

1. Alle som skal tilsettes i stilling som innebærer omsorg for eller oppgaver knyttet til mindreårige (under 18 år) skal fremlegge tilfredsstillende politiattest i medhold av kirkelovens § 29. Kravet gjelder uavhengig av stillingsstørrelse.

2. Kravet gjøres kjent i utlysningstekst. Det skal ikke inngås arbeidsavtale før tilfredsstillende attest er fremvist.

3. Følgende stillingskategorier omfattes av kravet:

- prester og proster

- kateketer, menighetspedagoger og andre tilsatte i trosopplæring og barne- og ungdomsarbeid, for eksempel prosjektledere, trosopplæringsmedarbeidere/-ledere, menighetsarbeidere, ungdomsarbeidere, dirigenter, klubbledere mv.

- diakoner/diakoniarbeidere

- kirkemusikere

- kirketjenere

- daglige ledere og annet administrativt personale i menighet.

Dersom andre stillingskategorier skal tillegges arbeidsoppgaver (forkynnelse, opplæring, diakoni, praktiske og administrative oppgaver mv.) knyttet til menighetens arbeid blant barn og unge, avkreves politiattest også for disse. Spørsmålet avklares før utlysing.

Ordningen gjelder ved utvidelse av stilling, der den nye delen av stillingen har et annet innhold enn stillingen har hatt før (kombinasjonsstilling), slik at den nye delen av stillingen blir å anse som en nytilsetting.

Kravet gjelder også ved frivillig skifte av stilling innen samme virksomhet.

4. Midlertidig tilsatte skal levere politiattest med mindre det er snakk om enkeltstående oppdrag.

5. Studenter som i menighetspraksis skal utføre oppgaver knyttet til mindreårige som del av sin kirkelige utdanning, skal fremvise tilfredsstillende politiattest.

6. Personer over 15 år som skal utføre ulønnet arbeid for et kirkelig organ (frivillige) innenfor trosopplæring eller annet barne- og ungdomsarbeid skal også fremlegge politiattest dersom de utfører slikt arbeid:

- regelmessig (3 ganger per semester eller mer)

- i forbindelse med tiltak som strekker seg over mer enn 3 sammenhengende dager/døgn.

7. Attest utstedt fra EØS-land vurderes som tilsvarende norsk barneomsorgsattest.

For personer bosatt utenfor EØS-området, samt personer i EØS-land som av ulike grunner ikke kan fremlegge attest, men som for øvrig anses kvalifisert for den aktuelle stilling, bør det ses på muligheten for å kunne vurdere skikkethet på andre kontrollerbare måter.

8. Frivillige organisasjoner som ivaretar oppgaver på vegne av virksomheten/rådet, skal ha etablert forsvarlig ordning for innhenting av politiattest i organisasjonens egen regi.

*Forslaget er en anbefaling fra en arbeidsgruppe sammensatt av representanter fra KA, Kirkerådet og bispedømmerådene høsten 2011.*